**Homenatge a la tradició musical**

Pendents encara de la complicada situació meteorològica, i especialment, de les tràgiques conseqüències de la DANA a la província de València, a poc a poc reprenem el pols de la vida cultural a la nostra ciutat, sense deixar de col·laborar en tot allò que necessiten els nostres germans valencians.

Amb la nostra vocació solidària sempre present, com cada final de novembre, Vila-real ret aquest diumenge homenatge a la tradició musical tan rica que hem conreat al llarg dels 750 anys d’història. Vila-real és una ciutat que pot presumir amb tot dret del seu talent musical i de la projecció internacional que ha aconseguit en el món de la música. Des de la figura destacada del nostre Fill Predilecte Francesc Tàrrega, mestre visionari i geni de la guitarra que va transformar la història de la música contemporània, a qui recordem cada 15 de desembre en el seu dia internacional: fins a Rafael Beltrán Moner, un altre Fill Predilecte de la ciutat, reconegut a nivell mundial i que encara avui ens obsequia amb la seva creativitat, sempre amb l'estima per Vila-real present en cada nota.

Figures rellevants que ja hem incorporat al llistat d’honors i distincions de l’Ajuntament de Vila-real, i als quals s’uniran en breu tres noms sense els quals la història musical de la nostra ciutat no seria la mateixa: la Unió Musical La Lira –que en 2023 va celebrar el seu 175é aniversari-, José Goterris i Francisco Moreno, músics i autors de la música i la lletra, respectivament, de l’Himne de Vila-real. La Lira no és una entitat més de Vila-real, és la nostra banda, lligada històricament a l'Ajuntament perquè va ser el llavors secretari municipal del consistori Blas García Batalla qui la va crear i la va començar a dirigir fa més de 175 anys. La història de Vila-real no s'entendria sense les entitats centenàries com La Lira, que són els pilars, les arrels de la nostra ciutat i que sobre uns valors immutables han sabut adaptar-se als nous temps. De la mateixa manera, Vila-real tenia un deute pendent amb els autors de l’himne que ens representa a tots els vila-realencs i vila-realenques, que es va estrenar el 6 de setembre de 1910, en una actuació conjunta de la banda de música i un grup coral, coincidint amb una vetlada que l'Ajuntament de l'època va organitzar en homenatge a Francesc Tàrrega. A més, José Goterris és també l'autor de la Marxa a la ciutat, l'altre símbol musical de Vila-real.

Aquesta passió per la música tan present a la nostra ciutat fa que la celebració de la festa de Santa Cecília, patrona dels músics, siga especialment significativa i solemne per a nosaltres. Totes les agrupacions musicals de la ciutat —que no són poques— s'uneixen cada any per retre homenatge a la imatge de la patrona, custodiada amb afecte per l'Agrupació Coral Els XIII, una entitat centenària que forma part fonamental de la nostra tradició cultural. Aquest diumenge, diferents entitats musicals es reuniran per a celebrar aquest dia especial. Amb molt d’orgull podem dir que Vila-real és una ciutat de música gràcies a agrupacions com la Unió Musical La Lira, el Grup de Dolçainers i Tabaleters El Trull, l’Orquestra Supramúsica, Veus de Cambra, Coral Sant Jaume, Grup de Danses El Raval, Orquestra de Pols i Pua Francesc Tàrrega, la Agrupación Musical Virgen de Gracia, el grup de danses l’Anguila, el Cor Ciutat de Vila-real, la Filharmònica de Vila-real, la Societat de Música Acadèmica, l’Agrupació de Bombos i Tambors de Vila-real, el Cor del CEAM, el Conservatori Mestre Goterris, l’associació CreaEscena, Spanish Brass,... i tants i tants músics que amb el seu treball ens ajuden a enriquir la Vila-real bressol d’artistes.

Aquest conjunt d’entitats, amb la seva gran diversitat i arrelament a la ciutat, fa possible que, al llarg de tot l’any, la música pose la banda sonora a la vida de Vila-real. Totes aquestes agrupacions, amb el seu talent, són una mostra de la nostra riquesa musical i el nostre esperit de comunitat. Santa Cecília és el recordatori de la nostra gran capacitat com a poble per crear i gaudir de música, com ho demostren tantes de les nostres activitats i esdeveniments.

Vila-real és una ciutat on la música sona com a llenguatge universal, que ens uneix a les nostres arrels i ens projecta a l'avantguarda. Així ho demostra l’èxit de projectes com el Vila-real Talent, que combina els artistes locals amb referents nacionals i internacionals. També la nostra Passió musical, Laqvima Vere, o el recent himne del 750é Aniversari de la Fundació, amb música d’Alfredo Sanz i lletra d’Antoni Pitarch. Sense oblidar figures llegendàries com l’Orquestra Montesol, Pascual Cándido o Pasqualet de Vila-real.

La música, com a element d’unió, ens arrela encara més a la nostra identitat i ens permet mirar al futur amb optimisme. Gràcies a la feina de les nostres entitats, als joves que arriben amb noves propostes, als cantautors i grups emergents, i a la nostra rica tradició musical, Vila-real segueix escrivint la seva pròpia banda sonora. Amb tots ells, la Vila-real del segle XXI continua avançant.